
Jurnal de bord, ESS Roaba Spațială, 2332. 240. 59. Înregistrare

De fapt, nu aceea a fost ultima mea înregistrare. M-am prăbușit și eu în spatele lui Frédi. Dumnezeule, ce am făcut? Ce am făcut? Sub noi, Pământul se unduia în nori de fum și sânge. Patria era în flăcări, tot ce cunoșteam ca fiind „acasă”. No, am sfeclit-o. Ce se poate face acum? Să spun că doar am pus punctul pe „i”? Că am dat un restart? Oare soarta omenirii a fost mereu autodistrugerea și baia de sânge? Am citit multă istorie, de când se știe omul, războaiele s-au ținut lanț. Probabil ține de natura umană, tensiune mare, cine știe? În orice caz, priveam cu gura căscată la ce se întâmplă sub noi. Nu ne mai săturam de priveliște. Lui Frédi a început să-i curgă încet toată saliva pe podea. Pe panoul de comunicații totul clipea haotic, stațiile și navele de pe orbită încercau să ne contacteze. I-am lăsat să încerce. L-am ridicat pe Frédi de pe jos și l-am așezat în scaunul meu, încercând să mă consolez cu gândul că oricum nu mai rămăsese nimic pentru noi acolo jos. Aici toată lumea și-a luat bilet doar pentru dus, n-o să plângă nimeni după planeta asta nebună. Misiunea noastră și-a pierdut, așadar, sensul. Așa că mi-am tras mucii și i-am vorbit Margitkăi.

— Margitka, mergem mai departe, nu răspundem nimănui nimic. Ai locația de unde a venit mesajul tatălui meu (încă îmi venea greu să cred că l-am văzut pe bătrânul hârb)? — O am, Căpitane, este la doi ani-lumină de noi!

N-aveam o idee mai bună. — Atunci dă-le bice cailor, Margitka, pornirea!!! — Ho, ho, stai așa, să oprim caii ăia, unde se grăbește domnul Căpitan, că avem o grămadă de probleme — s-a trezit deodată Aladár. — Ca de exemplu? În afară de faptul că arde Pământul sub noi? — Păi, în primul rând, doi ani-lumină e foarte departe, iar în al doilea rând, nu e sigur că și noi vrem să mergem acolo.

Ei, Aladár ăsta își cere palma, ca de obicei. Are o față de pălmuit, mai ales acum când îi mai și umblă gura. — Și totuși unde ați vrea să mergeți? Și apropo, dacă bine știu, eu sunt încă Căpitanul acestei nave și nu mă cheamă Aladár, ci pui-de-lele Kovács Bendegúz!!! — iaca, ce m-am ambalat — Vreau să-l caut pe tata, că nu l-am văzut niciodată în viața mea, dar primesc provocarea, are cineva o idee mai bună?

Între timp, din gura lui Frédi a picat o ditamai porția de salivă pe scaunul meu din imitație de piele, în mijlocul marii liniști. — No, deci văd că nu aveți. E posibil ca prima misiune chiar să fi găsit ceva și de aceea să nu se fi întors niciodată, nu vreți să aflați ce? — Eu vreau să aflu, Căpitane! — a intervenit Margitka, sârguincioasa pământului. — Păi tocmai pe tine nu te-am întrebat, aurule. Și oricum, dacă vă tăiați pe voi de frica drumului lung, sunt lăzile frigorifice la infirmerie, oricum se termină bunătățile de porc din ele, culcați-vă lângă două fire de lebăr și vă trezim noi când ajungem. — Dar Căpitane, ce facem cu asta? — și Aladár a arătat spre ecranul mare. — Nimic, fiule. Niciodată n-a ieșit nimic bun de acolo.

Cu asta, Aladár și-a plecat capul suspinând. — Deci Margitka, putem chiar să pornim! Cum am dat ordinul de plecare cu voce tare, Frédi s-a ridicat brusc din fotoliul meu și, cu gura plină de bale, a început să ciomăgească butonul roșu...

Jurnal de bord, ESS Roaba Spațială, 2332. 245. 60. Înregistrare

Ne-am întors, din nou. Ne îndreptam iarăși spre marele nimic. Din nimic spre nimic și viceversa. Iar oamenii pur și simplu se supuneau. Nea Gyuri își fierbea liniștit borhotul în spate, aruncând din când în când câte o privire spre motoare; Cinege s-a apropiat periculos de mult de asistenta medicală (pe care, de altfel, o chema Veres Julcsi), iar pe punte toată lumea își făcea treaba cu mutre bante. Lângă sângerete nu s-a culcat nimeni. Dacă stau să mă gândesc bine, dacă n-aș fi fost eu Căpitanul, biza m-aș fi băgat în congelatorul ăla, aș fi îmbrățișat o bucată bună de slănină și aș fi dormit tot drumul. Dar, na, șefimea nu are voie, responsabilitatea trebuie dusă neîncetat. Pe Frédi l-am numit ofițer de luptă pe punte; stătea acolo lângă mine cu ochii sticloși și își scărpina ciotul mâinii pierdute. Se vedea pe el că s-a frânt, sau mai degrabă că s-a rupt ceva în el.

— Frédikém, no, ce e baiul? Hai, dă-mi un „batem palma” cu ambele mâini! — n-a râs nimeni. Frédi s-a uitat bleg la mine. — M-am revoltat, Căpitane. Dumneavoastră nu v-ați revoltat? — Ba da, fiule, deși eu nu m-am apucat să împrăștii atomi peste Pământ, dar da. M-am revoltat. — Nu văd revolta pe dumneavoastră. — Cred că de aceea sunt eu Căpitanul; dacă ai vedea pe mine toate rahaturile, atunci ți s-ar distrage atenția de la esența mea. Iar esența mea este să conduc nava asta. Și la bine, și la rău. — Nu știu ce m-a ajuns din urmă; când credeam că m-am găsit pe mine însumi, am văzut Pământul și mesajul acela, și m-am pierdut iarăși. Odată cu brațul meu. S-a rupt cearșaful (cureaua), care și așa era destul de subțire. — Înțeleg, Frédikém, înțeleg. Și cearșaful meu se rupe zilnic, dar eu îi fac mereu nod imediat și nu mă apuc să azvârl cu atomi. Credeam că artiștii marțiali sunt faimoși pentru autodisciplina lor. Îmi pare rău că te-am împușcat, dar a trebuit să o fac; ce-i drept, n-a avut rezultat, dar măcar ai dormit bine. — nici la asta n-a râs nimeni. Se pare că nu mai gustă nimeni glumele mele... — Am văzut Pământul în flăcări, mi-am văzut copilul în flăcări și mi s-a întunecat mintea. Furia m-a stăpânit. Deși la Gömböc-ul ăla m-am repezit cu capul limpede, dar acum, acum m-am revoltat cu adevărat. Pentru asta a trebuit să venim acasă, ca să fie iarăși asta? Unde s-a dus patria, Căpitane? — Fiule, patria a ajuns acolo unde suntem acum, mereu a fost aici... — Căpitane! — a vorbit Margitka — detectez o navetă venind spre noi, e a noastră!

Jurnal de bord, ESS Roaba Spațială, 2332. 246. 61. Înregistrare

Margitka spune că aceasta este naveta cu care l-am trimis acasă pe ursul Buci; cumva am evitat-o în drumul nostru și nici n-am observat-o. Ursul nostru adormit, mascota noastră dragă și dependentă de Nutella, venea drept spre noi, iar noi ne-am așezat să ne sfătuim. — Eu zic să-l recuperăm; pe Pământ nu mai e loc pentru el acum, am pierdut destule — a spus Frédi cu pieptul bombat. — Și eu cred la fel; îl tranchilizăm și îl punem la loc, ce ziceți, Căpitane? — a făcut pe deșteptul Aladár. — Păi, eu ce să zic... doar ca să se cuibărească iar în cabina mea și să-mi lingă restul de Nutella? Mulțumesc frumos. — Căpitane, acesta e un semn ceresc, nu-l putem ignora. Buci aparține echipajului nostru, din care am pierdut atât de mulți. E ocazia să recuperăm ceva — a insistat Aladár. — Bine, băieți, dacă v-ați agitat așa, dar vă spun eu: eu sigur nu stau în fața ușii navetei când sosește. O să șed frumos aici și o să-mi sorb cafeaua fierbinte în fotoliul meu comod, în timp ce voi îl întâmpinați pe prietenul blănos. Iar dacă tăbărăște pe voi și nu vă descurcați, închid ușa hangarului și rezolvați cum puteți, e treaba voastră. — Am înțeles, Căpitane!

Ăștia sunt nebuni de-a binelea; Buci sau nu, dar mi s-a acrit de animalul ăla, mirosul kkt-ului său încă mai bântuie prin dormitorul meu, numai de el scăpat prin navă n-am nevoie, iar ăștia vor să-l primească cu brațele deschise. Nebuni de-a binelea, vă spun eu. Frédi și Aladár au luat câte un pistol cu tranchilizant și s-au dus în hangar să întâmpine naveta, iar eu, conform promisiunii, nu m-am clintit din scaun; am pus imaginea din hangar pe ecranul mare. Oare o să asist la cum îi sfâșie și trece peste ei Buci? Vă spun, sunt tâmpiți de-a dreptul, să stai în fața unui urs de 600 de kile cu niște pistoluțe.

Margitka a preluat cu dibăcie controlul navetei și a ghidat-o în hangar. Cei doi zevzeci s-au pus în poziție de tragere în fața ușii, pe care au și deschis-o. Nu s-a întâmplat nimic. Deodată, îi văd că lasă pistoalele jos înainte să tragă. Ce naiba? Dar, desigur, ciorba nu se mănâncă așa fierbinte: îl văd pe Buci ieșind pe ușă, ridicat în două picioare, iar ăștia stau în fața lui cu pistoalele lăsate. Ce naiba, pe bune?!? Dar asta nu e nimic; deodată îl văd pe Frédi cum bate palma cu singura mână rămasă cu Buci și amândoi fac cu mâna la cameră. Cu ocazia asta, mi-am vărsat cafeaua în poală. Radioul îmi gâjâie, Aladár vorbește: — Căpitane! Buci vrea să vorbească cu dumneavoastră! Mă kkt pe mine.

Jurnal de bord, ESS Roaba Spațială, 2332. 247. 62. Înregistrare

Asta e nebunie curată. Pe cuvântul meu de onoare, am trăit multe

